اوکراینا پرزیدنتی ولودیمیر زلنسکی روسیانین "ترور دؤولتی" اعلان ائدیلمه‌سینی طلب ائدیب.
ایسپانیانین پایتاختی مادریدده کئچیریلن ناتو پارلامئنت آسامبلئیاسی‌نین (ناتو-پا) 68-جی ایجلاسینا ویدئوکنفرانس واسیطه‌سیله قاتیلان ولودیمیر زلنسکی ناتو-پا عضو‌لرینه مراجعتله چیخیش ائدیب.
"میلیون‌لارلا اینسانیمیزین حیاتینی بیرباشا تهلوکه آلتینا آتان روسیا قیشدا ایستی‌لیک، ایشیق و سو احتیاج‌لاریمیزی کسمک اوچون انرژی آلت یاپی لاریمیزا هوجوم‌لار ائدیر. سیزین اوچون ان دوغروسو روسیانی ترور دؤولتی کیمی تانیماق‌دیر" دئییب.
ولودیمیر زلنسکی اوکراینا‌داکی آتوم تاسیس لرینه ایستنیلن تهلوکه‌لی هوجومون بوتون خالق‌لارا تأثیر ائدجگینی و بونون قارشی‌سی‌نین آلینماسی‌نین هر کسین ماراغیندا اولدوغونو بیلدیریب.
"بوتون خالق‌لارین روسیانین ایستنیلن راکت و یا تخریباتینا قارشی آلت یاپی تاسیس لرینده ضمانت‌لی قورومایا احتیاجی وار"، -دئیه ولودیمیر زلنسکی قئید ائدیب.
اؤلکه‌سینه کیفایت میقداردا هاوا ساوونما سیستم لری یاردیمی‌نین گؤستریلمه‌سینی طلب ائدن اوکراینا لیدئری "روسیایا قارشی تحریم لرین داوام ائتمه‌سینی و روسیانین ترور توخومو سپمک اوچون یئنی یول‌لار آختارماسینا ایمکان وئریلمه‌مه‌سینی" طلب ائدیب.
